ভ্যালেনটাইন ছিলেন পাদরি এবং একই সঙ্গে চিকিৎসক। তখন খ্রিস্টীয় বর্ষের সাড়ে দ্বিশতক অতিক্রান্ত হয়েছে কিন্তু দেব-দেবীর পূজা রোমানদের ধর্মীয় জীবন থেকে অপসৃত হয়নি। অবশ্য খ্রিস্ট ধর্মের ব্যাপক প্রসার ঘটেছিল সে সময়। খ্রিস্ট ধর্ম প্রচারের অভিযোগে ২৭০ খ্রিস্টাব্দে রোমের সম্রাট দ্বিতীয় ক্লডিয়াসের আদেশে ভ্যালেনটাইনকে মৃত্যুদণ্ড দেওয়া হয়। কথিত আছে তিনি যখন জেলে বন্দি ছিলেন তখন শিশু-কিশোররা তাঁকে ভালোবাসার কথা জানিয়ে জেলের জানালা দিয়ে চিঠি ছুড়ে দিত। বন্দি অবস্থায় চিকিৎসা করে জেলারের অন্ধ মেয়ের দৃষ্টিশক্তি ফিরিয়ে দেন সেন্ট ভ্যালেনটাইন। মেয়েটির সঙ্গে তার আত্মিক সম্পর্ক গড়ে ওঠে। মৃত্যুর আগে মেয়েটিকে লেখা এক চিঠিতে তিনি জানান, ‘ফ্রম ইওর ভ্যালেনটাইন’। তাঁর মৃত্যুর পর খ্রিস্ট ধর্মের প্রসার ঘটে।